**Vážení študenti,**

**milé kolegyne a kolegovia**,

dovoľte, aby som Vás informoval o poslednom vývoji situácie v súvislosti s vypovedanými zmluvami medzi UPJŠ LF a UNLP v Košiciach.

   V deň zhromaždenia Akademickej obce, 28.06.2012 sa súčasne uskutočnilo na Ministerstve zdravotníctva SR (MZ SR) stretnutie za účasti ministerky zdravotníctva, ministra školstva, ich štátnych tajomníkov, rektora UPJŠ, dekana UPJŠ LF a riaditeľa UN LP. Ako iste viete, spomínané stretnutie neviedlo k uzatvoreniu zmluvy medzi obomi inštitúciami, ale k dohode, že na pôde MZ SR sa uskutoční ďalšie rokovanie o obsahu zmluvného vzťahu medzi lekárskymi fakultami a univerzitnými nemocnicami v SR najneskôr do 15.07.2012, ku ktorému budú ministerkou zdravotníctva okrem vyššie menovaných, prizvaní aj rektor UK v Bratislave a dekani lekárskych fakúlt v Martine a Bratislave.

   S ľútosťou musím konštatovať, že do dnešného dňa sa spomínané stretnutie neuskutočnilo. Rektor UPJŠ v Košiciach napísal niekoľko listov adresovaných ministrovi školstva a ministerke zdravotníctva, na vedomie aj premiérovi vlády SR, v ktorých upozornil na rozdielne stanoviská UPJŠ a UN LP v súvislosti s prípravou novej “Zmluvy o zriadení výučbových základní a zabezpečení praktickej výučby študentov” (ďalej Zmluva). Požiadal vyššie uvedené orgány, aby sa zasadili o prípravu vládneho nariadenia, ktoré by vyriešilo otázku univerzitných nemocníc a požiadal ich aj o predĺženie platnosti doterajšej Zmluvy medzi UPJŠ a UN LP do konca zimného semestra 2012/2013. Tak by sa vytvoril časový priestor pre vyriešenie tejto situácie. Na porade prednostov dňa 30.7.2012 pán rektor uviedol, že všetky listy ostali bez odozvy.

   Dňa 31.07.2012 skončila platnosť starej zmluvy medzi UN LP a UPJŠ LF. Riaditeľ UN LP navrhol podpísanie novej zmluvy, ktorá je však oproti pôvodnej zmenená tak, že porušuje ústavné práva tak pedagógov ako aj študentov našej UPJŠ LF. Je absolútne neakceptovateľné, aby na Slovensku platili odlišné podmienky pre pôsobenie UN v Martine a Bratislave na strane jednej a UN v Košiciach na strane druhej. Vedomé porušovanie najvyššieho zákona SR, Ústavy SR, ktorá v článku 12, ods. 1 deklaruje rovnosť všetkých pred zákonom, nemôže vedenie UPJŠ ani LF v žiadnom prípade akceptovať.

   Rád by som Vás uistil, že našou prioritou určite nie je len postavenie prednostov, ale predovšetkým zachovanie podmienok pre kvalitnú výučbu medicíny, porovnateľnú s úrovňou, ktorá je vo vyspelých krajinách Európskej únie. Pochopiteľne s tým veľmi úzko súvisí kvalitná liečebno-preventívna starostlivosť (často však nie je možné vyučovať bez ukážky liečby konkrétneho pacienta) a vedeckovýskumná činnosť (teda činnosť, ktorou sa odlišujú univerzitné nemocnice od štandardných nemocníc). Mnohí zástupcovia prednostov (primári podľa návrhu UN LP) nemajú záujem angažovať sa v pregraduálnej, postgraduálnej a špecializačnej príprave študentov a lekárov tak ako prednostovia a preto nemusia zabezpečiť optimálne podmienky pre výchovu budúcej generácie lekárov.

**Je preto nepochopiteľné z pohľadu UPJŠ a UPJŠ LF v univerzitnej nemocnici oddeľovať od seba zodpovednosť za zdravotnú starostlivosť a pedagogickú činnosť a dokonca úplne ignorovať vedeckovýskumnú činnosť, čo je bohužiaľ obsahom návrhu Zmluvy, ktorú pripravila UN LP.**

   Vaše bezproblémové doštudovanie je našou absolútnou prioritou a je opovrhnutiahodné, ak niekto tvrdí opak. Sme to v prvom rade my, zamestnanci LF, ktorí by sme v prípade nedohody stratou výučbovej základne stratili najviac, prišli o svoju prácu, častokrát svoje celoživotné dielo. Medicína je pre mnohých učiteľov nielen prácou, ale aj láskou. Ak by to tak nebolo, potom by už dávno mnohí pedagógovia opustili pôdu UPJŠ LF kvôli podstatne lukratívnejším podmienkám v rezorte zdravotníctva, predovšetkým v jeho súkromnej časti.

   Ubezpečujem Vás, že urobíme všetko preto, aby sa tak stalo v Košiciach. UPJŠ LF má naďalej korektné vzťahy a zmluvy s ostatnými výučbovými základňami v Košiciach. Vaše doštudovanie navyše garantujú zákony tejto republiky.

**Milé kolegyne a kolegovia,**

spolieham na Váš rozumný úsudok a vieru v spravodlivé ideály. Najdôležitejšia pre vyliečenie pacienta je správna diagnóza. Správnu diagnózu je možné potvrdiť len na podklade korektných informácií. Že história výučby na Lekárskej fakulte v Košiciach má viac ako 65 rokov, to isto viete. Počas celej tejto doby sa nevyskytol ani raz problém medzi LF a jej výučbovými základňami...až do nástupu absolventa našej fakulty, riaditeľa MUDr. Ladislava Rosochu, MPH, ktorý odmieta podpísať zmluvu, ktorá v rozhodujúcich otázkach je nielen identická s obsahom doterajšej zmluvy medzi UPJŠ a UN LP, ale aj s obsahom zmlúv, na základe ktorých prebieha spolupráca medzi LF UK v Bratislave a JLF UK v Martine s univerzitnými nemocnicami v Bratislave a Martine. Zo strany UN LP došlo v marci t.r. jednostranne k vypovedaniu zmluvy s UPJŠ LF o výučbových základniach a to aj napriek apelom zo strany vedenia UPJŠ a UPJŠ LF, že bude lepšie najprv pripraviť novú zmluvu a až potom vypovedať tú starú. Uvedená arogantnosť pokračovala aj na konci júna. Rriaditeľ UN LP totiž nebol ochotný predĺžiť platnosť starej zmluvy - až rokovanie na ministerstve zdravotníctva viedlo ku predĺženiu platnosti zmluvy o 1 mesiac.

   Je mi to veľmi ľúto, ale musím konštatovať, že pán riaditeľ mnohými svojimi výrokmi zavádza nielen neinformovanú laickú verejnosť, ale aj študentov našej fakulty. Z viacerých príkladov uvediem jeden, ktorý sa dotýka študentov fakulty. V tlačovej správe UN LP z 9.júla 2012 sa objavila informácia o tom, že UN LP z finančného príspevku, poskytnutého UPJŠ LF, ledva pokryje náklady na praktickú výučbu medikov. Dovoľte informovať vás, že LF napr. v priebehu tohto roka zaplatí UN LP 1.4 mil EUR na pokrytie nákladov spojených s klinickou výučbou. Skúste načrieť do svojej pamäti a opýtajte sa, čo ste od UN LP za tieto financie dostali? Podobných výrokov s nízkou až nulovou hodnotou korektnosti zaznelo z úst riaditeľa Rosochu viac.

   Človek, ktorý si neváži vlastnú alma mater, si nemôže vážiť ani prirodzené hodnoty ako je čestnosť a spravodlivosť. Aj preto Akademický senát UPJŠ LF vyzval rektora UPJŠ, aby požiadal ministerku zdravotníctva o odvolanie riaditeľa UN LP MUDr. L. Rosochu, MPH. Žiadosť senátu jednohlasne podporilo aj zhromaždenie Akademickej obce dňa 28.06.2012 (mimochodom najväčšie počtom zhromaždených od revolúcie v roku 1989). Nechceme revolúciu, prajeme si kľud na našu prácu, Vaše bezproblémové štúdium a čo najviac spokojných pacientov.

Váš dekan.  
Dr.h.c. prof. MUDr. Leonard Siegfried, CSc., v.r.